Nokkrir nemendur urðu vitni að því þegar nítján ára piltur sem var að renna sér á snjóþotu varð fyrir bíl og lést við Framhaldsskólann á Laugum í gær. Aðalvarðstjóri hjá lögreglunni á Húsavík segir samfélagið lamað.
Tveir voru í bílnum þegar slysið varð. Hreiðar Hreiðarsson aðalvarðstjóri hjá lögreglunni á Húsavík segir í samtali við fréttastofu að samfélagið sé harmi slegið vegna atburðarins. Pilturinn sem lést var ásamt bekkjarfélögum að renna sér á snjóþotu vestan við skólabygginguna, með þeim afleiðingum að hann rann út á Austurhlíðarveg, sem liggur að skólanum, og varð þar fyrir bíl. Hópur nemenda varð vitni af slysinu. Samkvæmt upplýsingum frá Arnfríði Gígju Arngrímsdóttir, aðstoðaryfirlögregluþjóni hjá Lögreglunni á Norðurlandi eystra, er rannsókn á tildrögum slyssins á algjöru frumstigi. Skólahald fellur niður á Laugum í dag vegna slyssins.
